Boikanyegi e ne e le selo sa botlhokwa mo go Josefa; mme go ne go sa nna jalo ka mosadi wa ga Potifaro. Re bala jaana: “Ga diragala gore mosadi wa mong wa gagwe a simolole go tsholeletsa matlho a gagwe kwa go Josefa a ba a re: ‘Lala le nna.’ ” (Genesise 39:7) A Josefa o ne a ineela mo thaelong ya mosadi yono wa moheitane? Baebele ga e re neye lebaka lepe la go dumela gore Josefa o ne a se na dikeletso tse basha ba nnang le tsone kgotsa gore mosadi yono wa modiredimogolo yo o humileng, yo o neng a direlwa sengwe le sengwe o ne a se montle. A Josefa o ne a ka nna le kgopolo ya gore mong wa gagwe a ka se itse? A a ka tswa a ile a akanya gore boitsholo joo jo bo sa siamang bo ne bo tla dira gore a nne le dilo tse di bonalang?